
Motto: „Pătrunderea vieţii de dincolo în viaţa de aici, prezenţa ei în fiecare moment al istoriei, constituie înţelegerea mistică a existenţei" (Nae lonescu, martie 1937). 


Printre „predicile vii" (cf. Nichifor Crainic) de la Biserica din Drăgănescu una dintre cele mai impresionante este cea sugerând două planuri ontologice 
cotangente : Biserica din lume si acea „lume" pentru care (scrie Sf. Arsenie Boca) „nu s-a rugat Domnul Hristos" (cf. Părntele Arsenie Boca în voi. : 
Biserica de la Drăgăneşti, „Capela Sixtină" a ortodoxiei româneşti, Deva, 2005). 

Ieromonahul Arsenie (care avea să treacă pe 28 nov. 1989 la viaţa veşnică după ce a străbătut toate cele trei căi de intrare în lumea de dincolo, calea 
isihastă, calea luptei si calea muceniciei) a formulat într-un text exact ceea ce sugerase prin pictarea unui călugăr răstignit de bună voie: suferinţa este 
„crucea vieţii" ca o „linie a rostului vieţii noastre peste care coboară Dumnezeu, de-a curmezişul, corecturi divine". Adică suferinţe de neînlăturat, 
suportabile doar prin smerenie si dragoste (pp. 177-178). 

Viziunea metafizică la care ajunsese Nae lonescu în anul universitar 1936-1937 convergea spre aceeaşi imagine a smereniei (/umilinţei care să înfrângă 
orgoliul omului limitat la condiţia lui umană) şi a dragostei, a nevoii de a ne dărui total către o realitate care nu este din lumea aceasta. In volumul 
publicat în 2000 specificasem o particularitate a viziunii naeionesciene. Anume că ea îmbracă o dublă înfăţişare, prezentând două soluţii metafizice 
legate de două structuri spirituale din două momente istorice în care se poate găsi o conştiinţă metafizică. Pentru cele două soluţii metafizice ne-am luat 
libertatea de a împrumuta numele lui Ahile şi numele lui Ulise (vezi Isabela Vasiliu-Scraba, Metafizica lui Nae lonescu în unica şi în dubla ei înfăţişare, 
Slobozia, 2000). 

La Nae lonescu însăşi metafizica este o "încercare soteriologică", este drum al celor care nu au reuşit să se mântuiască prin sfinţenie. Metafizica nu poate 
fi imaginată în afara subiectului implicat în trăirea metafizică, a fiinţei umane ancorată în astfel de preocupări. După ce profesorul luase în discuţie felul 
în care soluţiile metafizice apar când sunt privite în ele însele, el se gândeşte la fundamentarea unei metafizici a fiinţei care să înglobeze amintitele soluţii 
corespunzătoare celor două structuri diferite ale spiritului uman. 

Fundamentarea propusă vizează caracterul de subiect metafizic al fiinţei, făcând, înainte de toate, cuvenita precizare că fiinţa este o abstracţie, este cel 
mai general mod al lui „ceva", pentru că de fapt nu sunt decât fiinţe (la plural). In timp ce existenţa este obiect pentru fiinţă, „fiinţa este obiect pentru 
Dumnezeu" (Nae lonescu. Tratat de metafizică, Bucureşti, 1999, p. 244). Fiinţa, prin excelenţă subiect, poate deveni aşadar şi obiect. înainte de a vedea 
particularele condiţii în care din subiect, "fiinţa" poate deveni "obiect", se cuvine a ne opri puţin la semnificaţia pe care Nae lonescu o atribuia 
conceptului de "existenţă". Astfel poate se vor lămuri şi veşnicele confuzii între fiinţă şi existenţă. în principal însă, pentru a arăta în ce fel, spre 
deosebire de fiinţă, existenţa considerată "în sine", nu poate deveni niciodată "obiect". 

Nae lonescu tratează despre "existenţă" la cursul de Teoria cunoştinţei ţinut în anul universitar 1925-1926 unde prezintă viziunea sa filosofică asupra 
cunoaşterii, mai precis a drumului cunoaşterii în înaintarea ei. în mod surprinzător însă, "problema existenţei", care este o problemă metafizică, se 
găseşte inserată şi în cuprinsul unui curs de logică, ţinut în de Nae lonescu doi ani mai târziu (1927-1928). 

Având în faţă ediţia post-decembristă a acestui curs de logică (în dictatura comunistă fiind complet interzisă editarea operei lui Nae lonescu), înainte de 
toate trebuie să observăm cât de nepotrivite sunt titlurile şi subtitlurile fiecărei prelegeri adăugate de editorii Dora Mezdrea si Marin Diaconu. Dar şi 
întregului curs, deoarece el nu este o "introducere în logică". De altfel, nici cursul de metafizică din 1936-1937 nu este o "introducere în filosofie", cum 
scria în revista "România Literară" din 14 martie 2000 fostul stalinist Z. Ornea care, în domeniul filosofiei, pare rămas la nivelul celor învăţate în 
Facultatea (de marxism-leninism?) urmată în anii 1951-1955. 

La prelegerea din 3 februarie 1928 editorii au propus titlul "judecata existenţială". O propunere cât se poate de şcolăresc-neinspirată, rezultând din 
citirea primei fraze a prelegerii, unde Nae lonescu spusese că urmează a vorbi despre "judecăţile existenţiale". Dacă ar fi citit ceva mai atent întregul 
curs (sau dacă ar fi fost mai în temă cu filozofia!), ar fi observat că Nae lonescu spune foarte pe scurt tot ce avea de spus despre această clasă de judecăţi. 
Iar asta numai după ce îşi structurează întreaga prelegere în jurul unei probleme ţinând de domeniul metafizic. (Nu-i vorbă că şi prelegerea imediat 
următoare, asupra "judecăţilor impersonale" are, în viziunea filosofică a lui Nae lonescu, adânci semnificaţii ce depăşesc cu mult cadrul logic în care este 

expusă problematica unor asemenea judecăţi). Dar nici adevărata temă tratată în prelegerea din 3 febr. 1928 nu era greu de ghicit, fiindcă Nae Ionescu o 
semnalase ca atare de la bun început, făcând precizarea că "semnificaţia conceptului de existenţă" deşi ţine de ontologie, are un interes pentru logică, "şi 
anume interesul care se leagă de clasificarea judecăţilor". 

Dacă ar fi voit (după modelul oferit de fostul student al lui Nae Ionescu, D. C. Amzăr) să împartă şi ei acestă prelegere, îngrijitorii şcoliţi în ideologia 
comunismului (care se preda în loc de filozofie) ar fi putut observa că Nae Ionescu (mai mult de trei pătrimi din curs) tratează despre "a exista" din 
punct de vedere ontologic. Abia spre sfârşitul prelegerii ajunge la "a exista" din punct de vedere "logic". Faimosul metafizician face cu acest prilej 
departajarea principiului identităţii în matematică, în logică şi în filosofie, pentru a afirma concluziv că în logică şi în filosofie principiul identităţii este 
aproape acelaşi lucru cu judecata existenţială. 

Din punct de vedere ontologic, Nae Ionescu observă că "existenţa" se dovedeşte a fi ceva imposibil de stabilit. In primul rând pentru că, într-un concept 
nu este cuprinsă şi nota existenţială. In al doilea rând, pentru că "existenţa" nu este o "calitate" a vreunui obiect. Ea nu poate fi considerată nici pe post 
de „obiect" existent în faţa conştiinţei mele. Existenţa este numai un "obiect logic". Adică, din punct de vedere logic, ea poate forma obiectul unei 
judecăţi. 

Existenţa nu este un "obiect", asemenea obiectelor care sunt în spaţiu şi în timp, pentru că există pe lume nu doar "obiecte" în spaţiu şi timp, ci şi stări 
sufleteşti, acte de voinţă, cărora, pentru a le presupune un suport material, localizat în spaţiu şi în timp, trebuie neapărat să se apeleze la o teorie 
adiacentă. Ca să atribuim actelor de conştiinţă o anume poziţie spaţială, trebuie presupusă, prin mijlocirea unei "teorii", legătura dintre spirit şi materie. 
Pe de altă parte, la actele de voinţă nu constatăm decât ceva de domeniul "efectelor", şi nu de domeniul unei realităţi, ca un fel de "resort" ce produce 
respectivele efecte. Or, şi halucinaţiile, care pot fi asimilate cu ceva de-a dreptul ne-existent, duc uneori la efecte cât se poate de reale. Această observaţie 
îl va face pe Nae Ionescu să concluzioneze că din "existenţa în efecte" nu se poate deduce "existenţa reală", şi că definiţia "a exista înseamnă a acţiona" 
nu poate fi valabilă, greşind tocmai atunci când identifică "existenţa" cu "acţiunea". 

La definirea existenţei prin acţiune se mai gândise Nae Ionescu şi pe când preda cursul de "teoria cunoştinţei" în anul univesitar 1925-1926. Atunci 
începuse prin a ilustra în ce mod a putut fi utilă presupoziţia după care "a exista înseamnă a acţiona". Prin ea s-a descoperit existenţa planetei Neptun, 
pornind de la "existenţa ei în efecte". Mai precis, de la perturbaţiile în mersul celorlalte planete pe care existenţa (încă necunoscută) a planetei Neptun le 
producea. Iniţiatorul Şcolii trăiriste observase cu acel prilej că nu toate acţiunile care dau seama de ceva existent în mod real, ajung la cunoştinţa noastră. 
Aceasta duce la înlăturarea încercării de a forma un concept al existenţei definită prin acţiune, întrucât conceptul existenţei" scapă oarecum minţii 
noastre" (Nae Ionescu, Teoria cunoştinţei, 1925-1926, cus litogr., p. 76). 

La cursul său de Teoria cunoştinţei Nae Ionescu mai remarcase că felul acesta de definire este el însuşi defectuos, pentru că existenţa (cunoscută din 
efectele ei) devine condiţionată de cunoaştere. Ea este mutată din domeniul ei propriu în domeniul cunoaşterii, deşi, dacă scoatem din ecuaţie 
cunoaşterea ajungem la tautologie: există ceea ce este existent. 

Filozoful propune următoarea soluţie pentru a ieşi din tautologie: activitatea de a gândi existenţa face ca existenţa să devină obiect de gândire. Ea 
rămâne însă ceea ce este, dacă, pe lângă putinţa de a deveni gândire, ea "poate să existe şi când gândirea nu se exercită". Este o soluţie "mixtă", care 
combină două feluri de a fi, cel logic (implicat de transpunerea în planul cunoaşterii) şi cel "real". La aceeaşi soluţie ajunge Nae Ionescu şi doi ani mai 
târziu, deşi demonstraţia sa va urma o cu totul altă cale : 

"Idealistul" Berkeley susţinea că "nu există nimic real în afară de percepţia noastră". Logicienii de azi, -spunea Nae Ionescu la cursul de logică din 1927- 
1928-, întorc problema pe dos şi afirmă că "există ceea ce este perceput". Ei nu mai pleacă de la "realitatea adevărată", ci de la "obiect". Cu umorul său 
caracteristic, Nae Ionescu răstoarnă premiza logicienilor care se dispensează de "realitatea adevărată". De pildă, "stelele verzi", pe care cineva lovit în 
cap le vede cât se poate de bine, nu devin obiecte existând "realiter" din simplu fapt de a fi fost percepute. După Nae Ionescu ar mai fi o cale, dacă am 
restrânge definiţia şi am spune că nu tot ce "este perceput", ci tot ce este "pasibil de a fi perceput" există. Numai că, în acest caz, riscăm să ne 
confruntăm cu "existenţe" ce pot fi percepute în ele însele, fără să fie excluse "existenţele" ce pot fi percepute "în efectele lor". Aşa ne întoarcem la 
dificultatea deja semnalată, conform căreia de la "existenţa în efecte" nu se poate deduce "existenţa reală". Ultima cale de ieşire din impas, ocoleşte pur 
şi simplu problema, pentru că, din punct de vedere ontologic, "existenţa" este imposibil de stabilit. 

Nae Ionescu semnalează şi soluţia „mixtă", în care se presupune că există mai multe feluri de "a fi", "a fi" din punct de vedere "logic" şi "a fi" din punct 
de vedere "real". Această cale ar implica o soluţie general logică şi o ierarhizare ontologică înăuntrul soluţiei logice. Din punct de vedere logic, "a exista" 
este "a putea fi gândit". Postulăm, în lipsă de altă ieşire, că "existenţa", încetează de a fi "existenţă". Ea devine, din punct de vedere logic, un soi de 
"posibilitate". Astfel, existenţa va însemna "posibilitate de a deveni obiect logic". 

"Existenţa" va fi ceea ce poate fi gândit, ceea ce este "obiect" în faţa "conştiinţei logice". Şi aşa se ajunge de la "existenţă", la "obiect logic", şi de aici la 
principiul de bază al logicii care spune că "obiectul nu este altceva decât el", iar de la "obiect" la "concept" ca "existenţă logică", şi mai departe la 
"judecata existenţială", care nu se mai verifică prin confruntarea cu realitatea, ci cu principiile logicii. Astfel e conturată -la cursul de logică din 1927- 
1928 -, problema existenţei, care, "în sine", nu poate deveni niciodată obiect. 

Cei care nu ştiu să aprecieze adevăratele carate ale gândirii filozofice naeionesciene pot vedea prezentarea problemei existenţei la un universitar italian, 
scriitor la mare modă, citind fragmentul "Desprefiinţă" în rev. "Paradigma" (nr. 10-11-12/1997, p.18). Textul tradus de Ştefania Mincu provine din cartea 
lui Umberto Eco intitulată Kant şi ornitoringul (Milano, Bompiani, 1997). Avertizăm însă cititorul să nu se aştepte să înţeagă prea multe din fragmentul 
publicat de revista constănţeană, deoarece problema "existenţei" pare să-i fi rămas complet străină şi lui Umberto Eco. Prin cele scrise în textul atât de 
pretenţios intitulat, universitarul italian dă impresia că s-a limitat doar la utilizarea unui dicţionar de filosofie, sau a unei istorii a filosofiei. De aici a citat 
din belşug (şi la-ntâmplare) nume precum Pascal, Gorgias, Aristotel, Parmenide, Pierce, Wolf, Heidegger, Leibniz, etc., într-o totală anarhie ideatică, şi, 
mai ales, fără să urmărească altceva decât umplerea la repezeală a câtorva pagini, în care, la loc de cinste se află "gargariseala şi sperietura" (după 
memorabila expresie a lui Alexandru Paleologu) de termeni greceşti, latineşti, franţuzeşti, nemţeşti, englezeşti. 

Intorcându-ne la Nae Ionescu ţinem să înfăţişăm un aspect definitoriu pentru felul cum considera Nae Ionescu că trebuie să ne situăm în faţa existenţei. 
Faţă de existenţă, faţă de ceea ce avem înaintea noastră din realitate, poziţia conştiinţei noastre trebuie să fie pasivă. Pentru că noi, spunea Nae Ionescu, 
în actul de a judeca nu facem altceva decât să răsfrângem în conştiinţă un fapt existent şi apoi să-l exprimăm. Totul este să ne ferim de confuzia -destul 
de frecventă-, dintre judecata însăşi, "care este şi rămâne pentru noi un fapt" şi exprimarea judecăţii (vezi Nae Ionescu, Logica. 1927-1928, în volumul 
îngrijit de Dora Mezdrea şi Marin Diaconu şi impropriu intitulat "Introducere în logică", Ed. Eminescu, 1997, p. 110). 

Există o tendinţă (decelabilă în curentele de gândire din apusul Europei) de a transforma orice judecată într-o judecată predicativă. Această 
transformare, remarcă Nae Ionescu, "nu-şi găseşte fundarea în necesitatea metafizicii" (vezi Nae Ionescu, Metafizica. 1.1928-1929, Ed. Humanitas, 1991, 
p. 80). Pentru că noi putem să ne situăm nu numai în afara lumii, ci chiar "înăuntrul ei". 

Ca să arătăm cum raţiunea este apropiată existenţei, putem lăsa existenţa aşa cum este, încercând doar să o "descriem". Este chiar ceea ce se întâmplă cu 
ajutorul judecăţilor impersonale. După Nae Ionescu, asemenea judecăţi îşi au importanţa lor tocmai pentru că ele "constată existenţa faptelor". Planul 
realităţii nu poate fi mai bine conturat în diferenţierea lui de planul logic decât prin simple răsfrângeri de fapte în conştiinţa reflexivă, cu nişte judecăţi 
de genul: Plouă! Ninge! 

Logicienii care au încercat transpunerea unor asemenea judecăţi de constatare în judecăţi formate dintr-un subiect şi un predicat, n-au fost români, 
observă Nae Ionescu. Şi nu pentru că în alte limbi europene astfel de constatări se exprimă cu aportul unui pronume impersonal, ci pentru că unor 
astfel de logicieni le-a lipsit poziţia metafizică în faţa existenţei caracteristică românilor. Lor le-a lipsit, spune Nae Ionescu, supunerea la real, eleatismul 
gândirii din spiritualitatea răsăritului Europei. 

Argumentul existenţei în alte limbi a unui pronume impersonal cade de îndată ce gândim mai îndeaproape la semnificaţia acestui pronume, la ce poate 
fi în spatele lui. Este o persoană? Este o conjunctură de împrejurări ce are drept urmare fenomenul ploii sau al tunetului? La un examen mai atent, 
eşecul transformării judecăţilor impersonale în judecăţi predicative apare de la sine. Pentru simplul motiv că se schimbă sensul judecăţii. Nae Ionescu nu 
pierde ocazia de a destinde audioriul cu următoarea remarcă: una este să spui "Trăzneştel", şi alta este să spui "Te trăzneşte Dumnezeu!" (v. Nae 
Ionescu. LOGICA. 1927-1928, Ed. Eminescu, 1997, p. 109). 

Dacă stringenţa unei necesităţi metafizice nu există, atunci ce face ca totuşi să existe tendinţa transformării judecăţilor impersonale în judecăţi cu un 
anume subiect? 

Nae Ionescu vede aici un tip particular de gândire, asociat cu o anume structură sufletească. Este tipul de gândire căruia nu-i este străină situarea în 
afara existenţei. Prin felul în care conduce analiza judecăţilor impersonale Nae Ionescu îşi manifestă, o dată în plus, poziţia metafizică de "supunere la 
real". Pentru filosof, realitatea devine astfel un termen corelativ existenţei: „existenţa se referă la fiinţarea în planul real", cum am spune noi azi, în 
coordonate spaţio-temporale. La cursul din 1936-1937 sublimase însă că „mai sunt si alte planuri de fiinţare...Când transcendem existenţa, găsim 
fiinţa.. .Fiinţa se prezintă ca un alt tărâm" (p. 251). O altă lume care are si o întemeiere metafizică, nu numai una teologică. In ea se trece prin depăşirea 
timpului, nu prin suspendarea acestuia. Nae Ionescu se distanţează de viziunea kantiană în care timpul (împreună cu spaţiul) era formă de intuiţie 
„estetică", în sens de „senzorială". Pentru filozoful trăirist „timpul este semn al vieţii". Ceea ce se lămureşte din greşala protestanţilor care au avut 
pretenţia să desfiinţeze tradiţia spre a se întoarce la Sfânta Scriptură. „Numai că aceasta nu se mai poate. Sămânţa pusă în pământ, chiar dacă încolţeşte 
greşit, nu mai poate fi adusă la originea ei" (Nae Ionescu, Tratat de metafizică, Bucureşti, 1999, p.246). 

255/2013, pp.9-10 ; https://isabelavs2.wordpress.com/parintele-arsenie-boca/noaptea-de-sanziene/ ( https://isabelavs2.wordpress.com/parintele- 

https://www.academia.edu/33591434/Isabela Vasiliu- 

Scraba Mic%C8%99orarea lui Eliade si g onflarea lui Culianu odat%C4%83 cu traducerea volumului Mircea Eliade Dictionnaire des Reli g ion; 
( https://www.academia.edu/33591434/Isabela Vasiliu- 

